runetrust/blame-folketinget-dk huggingface dataset:
Camilla Fabricius (S), 2026-01-20:
Jeg synes jo, at ordføreren her meget tydeligt viser sit engagement og sin viden på området.
Jeg vil sige, at jeg synes, at ordføreren har ret i, at vi er nødt til at tage alvorligt, hvordan det er, vi får taget hånd om også den kommunale svigt.
Jeg ved bare ikke, om jeg synes, det er her, det skal ligge, altså i det her, men jeg synes, at ordføreren har ret i, at det er noget, vi er nødt til at forfølge og blive ved med at sikre.
Vi har jo lige lavet en aftale omkring svigt og snyd, og det, ordføreren her peger på, handler jo om den del, der handler om kontrollen, altså hvad det så er, sagsbehandleren derude følger, og der synes jeg, at det er vi nødt til at tage et andet take på.
Det er vi nødt til at følge mere og tættere.
Katrine Daugaard (LA), 2026-01-20:
Men fru Camilla Fabricius kender jo til et utal af sager, hvor det er meget, meget slemme lovbrud.
Et andet kunne være Sandie Hansens to tvillingedrenge, der blev anbragt på et falsk grundlag, altså, der var simpelt hen ikke grundlag for en anbringelse.
Alligevel var de anbragt i det, der ligner halvandet år, mener jeg, inden de blev hjemgivet til hende.
Under den anbringelse blev de udsat for seksuelle overgreb, de har fået angst, og den ene lider af svære spiseforstyrrelser.
Altså, er det ikke netop i sådan noget her, at de her to drenge skal kunne komme og lægge sag an mod myndighederne, når de bliver voksne og opdager, hvad de faktisk har været udsat for?
Camilla Fabricius (S), 2026-01-20:
Jeg synes, det er væsentligt, at vi, hver eneste gang vi arbejder på socialområdet, har en opmærksomhed på at gøre det bedre.
Ordføreren har jo selv været med til at lave, hvad vi begge to mener er en virkelig god aftale om svigt og snyd på botilbud.
Det, ordføreren peger på her, er jo, hvordan myndighedernes svigt er.
Der synes jeg jo, at vi skal nå så langt, vi kan, men vi når jo ikke alting altid med én ting, og så må vi jo vælge.
Når vi er nået i mål med det her – vi har jo et ret vedholdende Socialudvalg – så må vi jo forfølge det næste.
Karina Adsbøl (DD), 2026-01-20:
Tak til ordføreren; der er nok at tage fat på.
Også tak for samarbejdet.
Derfor vil jeg alligevel stille et spørgsmål.
Statsministeren sagde jo i sin tid, at flere børn skulle anbringes, og at flere børn skulle tvangsbortadopteres.
Når vi nu står med det her forslag i dag, kan man jo godt være bekymret for, at der vil komme mange flere sager i forhold til de sager, vi også har set omkring svigt.
Min kollega fru Katrine Daugaard nævnte også lige nogle sager.
Samtidig med det har man sparet på tilsynene.
Samtidig med det ved vi, at det personrettede tilsyn ikke fungerer optimalt.
Så jeg vil høre, om ordføreren ikke er enig i, at når staten går ind og gør noget, der er så indgribende, som det er at anbringe et barn, er man også forpligtet til at sikre kvaliteten, dvs. sikre, at det barn får et bedre børneliv end det, det kommer fra.
Så altså, er ordføreren enig i det?
Camilla Fabricius (S), 2026-01-20:
Det var ikke det, statsministeren sagde.
Statsministeren sagde, at vi er nødt til at have et bredere sigte på, hvordan udsatte børn ses på.
Bl.a. med barnets lov lavede vi det sådan, at hvis en familie har ét barn, der er i mistrivsel, skal man også kigge på resten.
Vi sagde, at børn i udsatte boligområder og børn med minoritetsbaggrund har der været indgrebet alt, alt for sent over for, og deres søskende bliver det heller ikke.
Alene derfor kan man antage det, hvis vi tager hele paletten.
Det, som justitsministeren også har været ekstremt meget bannerfører for, er, at den vold, som børn oplever i barndommen, skal vi gøre noget ved.
Jeg har meget stor respekt for det, justitsministeren arbejder med.
Derfor, når jeg skal gøre det kort i forhold til ordføreren, vil jeg bare sige, at vi ikke skal acceptere, at myndighederne ikke laver deres arbejde, og vi skal ikke acceptere, at kommunerne ikke laver deres arbejde.
Men i det her forslag når vi ikke alting på en gang, og så må vi dele det op i bidder.
Karina Adsbøl (DD), 2026-01-20:
Jamen det er jo en lang diskussion, vi tidligere har haft her i Folketingssalen.
Vi har haft den mange gange i forhold til det.
I dag mangler der simpelt hen kvalitetssikring.
Der bliver ikke fulgt op på det.
Vi ser børn blive kastebolde i systemet gang på gang med skiftende anbringelsessteder, eller at de bliver flyttet langt væk fra deres netværk og afskåret fra deres netværk.
Camilla Fabricius (S), 2026-01-20:
Det er helt sikkert, at det er uacceptabelt, at børn bliver anbragt på institutioner, som ikke har en ordentlig omsorg, at det er en institution, der bruger ressourcerne til at vaske sorte penge hvide, eller at man trækker penge ud eller på anden vis ikke gør det, som vi har sat dem til, nemlig at holde hånden under børn, som har haft en barndom, som vi som samfund ikke har kunnet stå ved.
Derfor giver jeg ordføreren ret i, at vi altid som politikere og som Folketing skal holde hånden under udsatte børn, og det skal vi blive ved med.
Det gør vi med hver eneste aftale, og det vil jeg gerne anerkende ordføreren for altid at have en opmærksomhed på.
Erik Veje Rasmussen (V), 2026-01-20:
Tak for ordet.
Jeg mener, vi har et fælles ansvar for, at børn i Danmark vokser op i tryghed og omsorg.
Det beslutningsforslag, vi behandler i dag, er en trist påmindelse om, at det desværre ikke er alle, der gør det.
Der er desværre alt for mange børn, der oplever vold og overgreb i deres barndom, og vi har en vigtig opgave i at sikre, at vi bliver bedre til at opdage vold og overgreb mod børn.
Derfor er det også rigtig godt, at vi i regeringen har lanceret en handlingsplan, der skal være med til at bremse vold mod børn i hjemmet.
Og med strafreformen slår vi nu endnu hårdere ned på dem, der udøver vold mod børn.
Men vi skal også sikre, at myndighederne lever op til deres ansvar.
I den forbindelse vil jeg gerne starte med at sige, at det er godt, at forældelsesfristerne i forbindelse med sager om overgreb blev ophævet i 2018.
Vi kan ikke fjerne det traume, det er at blive udsat for noget, som intet barn burde opleve, men med lovgivningen blev det sikret, at det er muligt at få anerkendelse og retfærdighed i overgrebssager, hvor myndighederne har svigtet.
Det er ofte først, når man er blevet ældre, at man bliver i stand til at sætte ord på det traume, man har været udsat for, og dertil at reflektere over, hvordan de pågældende myndigheder har håndteret situationen dengang.
Det spørgsmål, der rejser sig i dag, er så, om vi skal gå videre end det og fjerne forældelsesfristerne for en bredere gruppe, der har været udsat for svigt af myndighederne.
Det er et meget relevant spørgsmål, som vi i Venstre mener at vi skal kigge videre på.
Vi mener dog ikke, at det at nedsætte en ekspertgruppe er det rigtige nu.
Vi skal hurtigt have skabt et beslutningsgrundlag for ændring af forældelsesreglerne og samtidig dokumentationspligten for private tilbud, så man kan opsøge sin egen fortid og blive klar over, hvem man er og hvorfor.
Jeg glæder mig rigtig meget til det videre arbejde i udvalget.
Victoria Velasquez (EL), 2026-01-20:
Tak for talen, og jeg vil også bare sige kæmpe tak for samarbejdet, konkret i forhold til beslutningsforslaget, men jo også alt det, der ligger bag og forud for.
Tusind, tusind tak for det.
Så vil jeg også bare sige, at det at revidere forældelsesfristerne, få set på arkivloven og få hjulpet folk med at finde deres egen historie, overhovedet ikke løser alt, men det er et nødvendigt skridt i den rigtige retning.
Der vil jeg også bare høre ordføreren, om ordføreren ikke vil sætte lidt flere ord på, hvorfor det netop er så vigtigt, når børn og unge bliver udsat for svigt fra myndighedernes side, at vi får afskaffet forældelsesfristerne dér.
Katrine Daugaard (LA), 2026-01-20:
Det er det jo, fordi det er et overgreb, ligesom alt muligt andet kan være et overgreb, og fordi det har enormt store konsekvenser for dem, der bliver udsat for de myndighedssvigt.
Men jeg vil også gerne sige tak til ordføreren selv, fordi ordføreren har været meget insisterende på netop at samle støtte bredt i Folketinget og skaffe den her opbakning.
Det har også været meget inspirerende at se, hvordan ordføreren ikke kun har arbejdet politisk, men også inviteret dem, det handler om, ind.
Særlig synes jeg det var meget rørende at opleve ordføreren til den her premiere på dokumentaren »Ingen fucker med min far«.
Joachim Hoffmann-Petersen (KF), 2026-01-20:
Tak for ordet.
Børn udsættes en gang imellem for ting, der ikke er i orden.
Senest i dag har DR dokumenteret, at 8½ pct. af de gravide i Region Syddanmark bliver udsat for fysisk eller psykisk vold.
Det er jo nok en vold, der ikke stopper, bare fordi barnet kommer til verden.
Oftest er det forældrene, der er problemet, men en gang imellem er det samfundet, der svigter.
Af og til er problemet fejlanbringelser og systemsvigt, og dermed bliver barnet dobbeltsvigtet.
I modsætning til forældrenes svigt, som ikke bliver forældet, bliver systemsvigt forældet, sådan som reglerne er i dag.
Det skal vi have ændret.
Det efterlader tidligere og nuværende anbragte børn uden reel mulighed for anerkendelse, erstatning eller retfærdighed, og det gælder selv i de sager, hvor ansvaret synes klart, men hvor dokumentationen er svær at fremskaffe.
Det har flere historiske sager som godhavnsdrengene tydeligt vist.
Fra Konservatives side ser vi med stor alvor på de tilfælde, hvor staten eller andre myndigheder svigter børn.
Staten skal være til at stole på, og derfor mener vi også, at vi politisk har et særligt ansvar for at sikre, at mennesker, der som børn har været udsat for myndighedssvigt, ikke bliver mødt af en mur af forældelsesregler, før de overhovedet har mulighed for at forstå, bearbejde eller dokumentere, hvad der er sket for dem.
Lovgivning om forældelse er både teknisk kompliceret og omfattende og med betydelige konsekvenser både retsligt, økonomisk og principielt.
De børn, der har været udsat for overgreb eller myndighedssvigt i anbringelsessystemet, står i dag ofte uden tilstrækkelig dokumentation for, hvad der er sket, og det kan være vanskeligt at få deres sager behandlet, både i det administrative system og ved domstolene.
At kræve, at et barn eller et voksent menneske, der stadig lider under sin oplevelser, skal reagere inden for korte forældelsesfrister, er ikke rimeligt.
B 56 er ikke alene løsningen, men det er et skridt imod en bedre retssikkerhed for nogle af de mest udsatte børn i vores samfund.
Det Konservative Folkeparti støtter derfor nedsættelsen er en juridisk ekspertgruppe som foreslået, og vi ser frem til at drøfte gruppens anbefalinger det, når de engang foreligger.
Victoria Velasquez (EL), 2026-01-20:
Tusind tak for den tale.
Virkelig!
Også tusind tak for, at ordføreren og Konservative er med til at fremsætte det her beslutningsforslag.
Det er så vigtigt, fordi de børn og unge, som det handler om, jo ikke har mulighed for at kunne sige, at det er sådan her, det burde være, selv hvis de når frem til at få modet og styrken til at handle på det, som de har været udsat for.
Der er de afhængige af, at vi tager den beslutning herinde, og det er De Konservative med til at sikre.
Så det ville jeg bare gerne sige tusind tak for.
Joachim Hoffmann-Petersen (KF), 2026-01-20:
Det var så lidt.
Mette Thiesen (DF), 2026-01-20:
Det her har været en af de sager, som har været utrolig dejlig at behandle her i Folketingssalen.
Normalt at vi meget uenige om rigtig mange ting, men her har vi bare igennem hele debatten mærket, hvor meget alle gerne vil imødekomme hinanden for at løse et meget, meget vigtigt problem for nogle mennesker, som måske ikke har haft den stemme, de burde have haft, og som har forsøgt at råbe et system op, som har begået overgreb på dem, og som har kostet dem rigtig, rigtig meget.
Jeg kan også se, at bl.a. Bjørn er her i dag, og jeg synes faktisk, at noget af det smukkeste ved vores demokrati, er, når vi har sådan nogle sager som den her, hvor vi faktisk mødes og kan gøre en forskel for folk.
Så kan vi tidsnok diskutere alt muligt andet og skændes om alt muligt andet, men jeg synes, det her er rigtig, rigtig vigtigt.
Nogle af de sager, vi tidligere har haft, er også blevet nævnt heroppefra, nemlig sagerne om godhavnsdrengene, sprogøpigerne, livømændene, meget, meget udsatte mennesker, som har været i statens varetægt, og som, skal jeg være ærlig at sige, er blevet behandlet på en sindssyg dårlig måde.
Jeg var til et julearrangement for noget tid siden, af åbenlyse årsager, for det er ikke jul mere, men der sad jeg faktisk med et af vores medlemmer af Dansk Folkeparti, som fortalte mig om, at han faktisk havde været på Godhavn, og han fortalte mig om nogle af de ting, han havde oplevet.
Jeg skal være ærlig at sige, at at sidde der i festligt lag med søde mennesker og opleve et menneske, som staten har begået overgreb på, er meget, meget voldsomt.
Så jeg vil egentlig bare rose for, at vi nu er nået frem til en beretning, som måske lige skal finpudses lidt osv., men vi har faktisk opnået fælles fodslag i forhold til at imødegå et problem, som vi alle sammen erkender der er.
må vi se på, men vi er alle sammen enige om, at det her handler om retssikkerhed, det handler om retfærdighed for nogle mennesker, som det er vores allerallerfineste opgave som samfund at passe på.
Så når vi skændes om noget andet næste gang, skal vi lige huske, at nogle gange lykkes det faktisk, at vi bliver enige om noget, som gør en forskel.
Så tak for ordet.
Victoria Velasquez (EL), 2026-01-20:
Jeg vil også bruge lejligheden til at sige tusind tak for, at Dansk Folkeparti og ordføreren er gået med på beslutningsforslaget og har støttet op om det.
Det er på en måde også en tillidserklæring, for med de ressourcer og mandater, man har, er det jo begrænset, hvor meget man kan sætte sig ind i hver enkelt lille detalje.
Det synes jeg også er enormt vigtigt for, at vi faktisk kan trække i samme retning, at vi kan gå i arbejdstøjet og bakke hinanden op i det arbejde.
For det er jo klart, at det, at vi alle sammen har stået sammen omkring beslutningsforslaget, selvfølgelig har haft en betydning for, at opbakningen også er så stor, som den er.
Så det betyder virkelig meget, og det håber jeg også at vi kan fortsætte med.
Så vil jeg også bare takke for, at ordføreren nævner dem, som – og det er jo noget af det smukkeste – finder styrken frem til at kæmpe for, at andre ikke skal udsættes for det, man selv har stået igennem.
Det er deres sejr, når vi forhåbentlig endelig lykkes med at få det igennem.
Mette Thiesen (DF), 2026-01-20:
Tusind tak.
Jeg står her og får helt kuldegysninger.
Jeg er meget, meget enig med ordføreren, og det er også derfor, jeg sagde, at jeg synes, at noget af det fineste, vi kan gøre herinde, er at give en stemme til nogle af dem, der har svært ved at trænge igennem, og som har været udsat for noget, som man ikke skal udsættes for.
Så det er bare dejligt at se, at det også fungerer, og at Borgens tykke mure nogle gange godt kan blive brudt ned – i hvert fald en kort overgang – så der kan komme stemmer ind, som faktisk gør en forskel, og som løfter det arbejde, vi gør hver dag, til noget helt, helt andet og noget meget smukt.
Så tak for det.
Lotte Rod (RV), 2026-01-20:
Tak for det.
En af mine store helte, Pippi Langstrømpe, plejer at sige, at den, der er mægtig stærk, også skal være mægtig sød.
Mens jeg har siddet og lyttet til debatten i dag, er jeg blevet fuld af håb og taknemlighed.
For når man kigger ud i verden og ser, hvad der sker af politiske ting rundtomkring, er det virkelig dejligt at være en del af det her Folketing og opleve den debat, vi lige har haft, og det stærke samarbejde, vi har.
Men inden jeg lige siger lidt mere om det, har jeg lyst til at starte hos dem, som det her forslag handler om, for det er jo dem, der netop har oplevet, at dem, der var de stærke, ikke var mægtig søde.
De er faktisk blevet svigtet af dem, som de havde allermest brug for.
Det at finde styrken til at bruge sin egen stemme til at kæmpe for, at andre ikke skal opleve det samme, er virkelig både stort og stærkt.
Så i Radikale Venstre vil vi bare gerne sige tusind tak for at tage den kamp.
Jeg ved ikke, om I kan tåle at høre mere, men hvor er det bare megasejt, at I nu skriver historie sammen med os og faktisk ændrer på tingene.
Det kan I og vi være helt utrolig stolte af, for hvor er det et vigtigt skridt, vi tager i dag, at man ikke skal falde på grund af forældelsesfrister, men at man også som voksen skal kunne få retfærdighed.
Derfor er vi i Radikale Venstre selvfølgelig med på det her beslutningsforslag.
Jeg har lyst til at tilslutte mig de andre ordførere, som har sagt tak for det gode samarbejde.
Hvor er det megafedt at være en del af det her Folketing, hvor vi en gang imellem kan samarbejde så bredt.
Tusind tak til de ordførere, som har løftet en kæmpe opgave her, og også tusind tak til ministeren for at have lyttet til os og for at have lavet en tekst, så vi har noget at arbejde videre med.
Det er virkelig politik, når det er bedst.
Derfor har jeg bare lyst til at slutte med at sige, at det der med at være mægtig sød heller ikke forældes.
Så lad os håbe, at det, vi lige har oplevet her, kan være et forbillede for, hvordan vi også kan lave politik fremover.
Victoria Velasquez (EL), 2026-01-20:
Jeg vil gerne bruge lejligheden til at sige tusind tak til ordføreren for at være med til at sikre, at det her er muligt, og for at være med til at fremsætte det her beslutningsforslag.
Jeg vil også takke for at bakke totalt op allerede fra et af de første møder, vi havde sammen, hvor vi talte om, om vi skulle gøre nogle ting på tværs.
Altså, den energi i forhold til at få de her ting til at blive til virkelighed – der kan være så mange benspænd på vejen – betyder bare ekstremt meget for, at det faktisk lykkes, og at man får mod på, at det kan lade sig gøre til trods for forskellige nuancer osv.
Så vil jeg bare spørge ordføreren, om ikke ordføreren vil sige her fra salen, at vi jo nok ikke når at få et lovforslag, der kan behandles, før der er et valg, men at vi gør alt, hvad vi kan, og holder fast i, at det lovforslag skal komme, når der er et nyt flertal, og så skal det stemmes igennem og blive til virkelighed.
Nanna W. Gotfredsen (M), 2026-01-20:
Det er en lang diskussion, i forhold til hvad tilsynet skal bruge ressourcerne på.
Jeg håber, at der er ramt et godt snit.
Jeg er dybt bekymret i forhold til – og det ved ordføreren også godt – det personrettede tilsyn.
Der skal være opfølgning.
Det er jo forudsætningen for, at vi kan få grebet ind tidligst muligt og få udbedret, så der ikke sker flere skader.
Karina Adsbøl (DD), 2026-01-20:
Det gode er jo, at det er på baggrund af dem, det handler om, altså som har rejst det her over for os og rejst den her problemstilling, hvor vi så har mulighed for at tage det ned i Folketingssalen.
Så der er mange kræfter bag, som har gjort et kæmpestort stykke arbejde.
I forhold til netop det med at sikre kvaliteten fremover er det jo også sådan, at man har lavet besparelser på socialtilsyn.
Hvad tænker ordføreren i forhold til det, herunder socialtilsynsbesparelser, men også i forhold til personrettede tilsyn, som kommunerne jo står for?
Victoria Velasquez (EL), 2026-01-20:
Tak, og virkelig mange gange i lige måde.
Vi ville jo ønske, intet af det her var nødvendigt.
Jeg tænker også, at vi har set andre svigt, desværre, hvor det ikke kun har været konkret på et børnehjem, men at det kan have været andre steder, hvor barnet egentlig er i statens varetægt og staten på den ene eller den anden måde ikke har sikret det ansvar at skulle passe på det her barn.
Der vil jeg bare kvittere for de ting, som ordføreren sagde, og bare lige give ordføreren muligheden for at sige, at såfremt det lykkes ordførerne at blive valgt efter næste folketingsvalg, eller uagtet hvad, vil vores partier gøre alt, hvad de kan, for at det her også bliver til lovgivning.
Katrine Daugaard (LA), 2026-01-20:
Nu kæmper vi jo om måske ikke lige de samme stemmer, men i hvert fald fynboernes stemmer begge to, så jeg håber sandelig, vi begge to kommer ind, for vi er begge to gode på socialområdet og har et godt samarbejde.
Så tak for det.
Jeg synes, det er fuldstændig afgørende, vi får sikret, at myndighederne ikke bare kan gå fri, når man begår så alvorlige svigt og lovbrud mod udsatte børn, men sådan set også voksne på det her område.
Nanna W. Gotfredsen (M), 2026-01-20:
Tak for ordet, formand.
Det, vi i dag behandler, som jo rigtigt nok kommer ovenpå forskellige og vigtige aktiviteter i eller relateret til Socialudvalget og oven på vigtige bidrag udefra, handler om noget af det allermest dyrebare, vi har, vores børn og unge, om deres retssikkerhed, og om, at vi tager ansvaret på os, når det går galt – ikke alene, når det er gået galt ved straffelovsovertrædelser, men også ved, jeg tror man bruger formuleringen »et bredere udsnit af myndighedssvigt« i teksten i beslutningsforslaget.
Altså, vi gør det for alvor, så det også kan mærkes af de ramte, at vi er alvorlige om det her.
Vi skal nok ikke forestille os eller bilde nogen ind, at fejl, der bestemt kan opleves som svigt, ikke vil ske.
Der vil ske fejl, uanset at det ikke er acceptabelt, at myndigheder svigter deres ansvar og ikke tager ansvaret på sig.
Det er bestemt til at få øje på et vist udviklingspotentiale her, før retsstaten helt kan være selv bekendt.
Det etablerede system, herunder retssystemet, skal være favnende her.
Det må ikke opleves retraumatiserende, når man søger sin ret via domstolene – i hvert fald ikke mere end allerhøjst nødvendigt.
Ramte børn og unge skal sikres reelle handlemuligheder, også når det først lykkes at mobilisere til det på et senere tidspunkt.
Derfor er det her bare temmelig væsentligt og afgørende, synes jeg faktisk, at vi nu får kigget på mulighederne og på barriererne, for at man faktisk kan få sin sag prøvet på et tidspunkt inde i voksenlivet, når man endelig er lykkedes med at mobilisere til at få kæmpet for sin ret, anerkendelse og retfærdighed.
Retten til egen historie og sikring af adgang til egne dokumenter er, som jeg ser det, essentielt, om det så i øvrigt er til brug for en retssag eller til eget brug.
Den ret skal vi simpelt hen sikre, og det er upåagtet, om man opholder sig på et privat bosted, et offentligt bosted eller i plejefamilieregi, som jeg er glad for vi også kigger på.
Kun på den måde sikrer vi, at de unge, der oplever et svigt senere i livet, når tiden kommer og de får mobiliseret til at gå rettens vej, har reelle handlemuligheder.
Det er bydende nødvendigt, hvis vi skal sikre retssikkerheden for de børn og unge, der siden bliver bærere af en tung byrde af svigt.
Så jeg er glad for, og jeg vil også gerne kvittere for justitsministerens lydhørhed – den har jeg jo også oplevet på andre områder, men det er sjældent, at jeg får lov til at hylde den her – og i det hele taget, at regeringen er lydhør over for, at der nu og hurtigt kan igangsættes det fornødne arbejde i forhold til at få et ordentligt beslutningsgrundlag.
Så jeg og Moderaterne ser frem til det videre arbejde med en beretningstekst og også til de fortsatte drøftelser, som det har været en fornøjelse at have på en uendelig trist baggrund, med Folketingets partier og med de så vigtige stemmer derude, det her handler om.
Tak for ordet.
Victoria Velasquez (EL), 2026-01-20:
Jeg vil gerne bruge muligheden for at sige tak vil ordføreren både for at være med til at få sikret, at vi nu sammen får vedtaget noget, der er så vigtigt, men også for ordførerens rolle i det, der har ledt op til, at vi kunne gøre det her i dag, altså både høringen og også det lukkede møde, vi havde efter høringen, som jeg jo ikke må referere fra, men også alt det andet, der ligger bag og imellem – så tusind tak og det.
Dertil vil jeg gerne bede ordføreren om at sætte nogle ord på, hvorfor det netop er så vigtigt, at vi får noget med, der handler om det her med at få bevaret sine dokumenter, altså at kunne få retten til sin egen historie.
Ordføreren har jo bl.a. også arbejdet med nogle af dem, der virkelig har været på kanten, og som har brug for, at vi får sikret, at de her dokumenter bliver gemt.
Vil ordføreren ikke knytte nogle ord til, hvorfor det er så vigtigt?